R. Madej, poslanec: (2006-01-31):
Predmetná novelizácia, ktorá je predložená do Národnej rady Slovenskej republiky, reaguje na moderné trendy v súčasnej slovenskej spoločnosti. Sme toho názoru, že zákonodarca musí prispôsobovať týmto trendom, tomuto vývoju spoločnosti aj právny poriadok. Účelom, ako je už všeobecne známe, tohto návrhu zákona je zaviesť inštitút tzv. nesporových rozvodov, teda  rozvodov dohodou. Návrh zákona vychádza z princípu, že štát by nemal zasahovať do súkromia ľudí, ak sa vedia na rozvode a na podmienkach rozvodu slušne dohodnúť. Tento návrh zákona predkladáme už po druhý raz. Pred šiestimi mesiacmi sme s pani poslankyňou Černou a s kolegami predložili tento návrh zákona a chýbalo niekoľko hlasov, aby bol posunutý do druhého čítania. Z uvedeného dôvodu po uplynutí šesťmesačnej lehoty v zmysle rokovacieho poriadku Národnej rady je návrh novely zákona o rodine v tejto veci predložený na januárovú schôdzu opätovne. Návrh zákona predpokladá, že ak manželia súčasne s návrhom na rozvod manželstva predložia súdu aj, po prvé, dohodu o vysporiadaní bezpodielového spoluvlastníctva manželov, ďalej, v prípade, ak obaja spoločne užívajú ako nájomcovia byt, aj dohodu o tom, kto bude bývať v ich spoločnom byte a akým spôsobom sa druhý z manželov z ich nájmu bytu, ktorý je v spoločnom nájme, vysťahuje, a v prípade, ak ide o manželstvo, z ktorého pochádzajú maloleté deti, aj dohodu o výkone rodičovských práv, teda o tom, kto bude mať dieťa v osobnej starostlivosti, a dohodu o tom, v akej výške bude druhý z rodičov platiť výživné, súd nebude zisťovať príčiny rozvratu manželstva a manželstvo bez zisťovania príčin rozvratu manželstva rozvedie. Návrh zákona vychádza z toho, že ak sa dvaja rozvádzajúci sa manželia vedia slušne dohodnúť na spoločnom majetku, na jeho vysporiadaní, na nájme bytu, ktorý majú v spoločnom nájme, a najmä na výkone rodičovských práv, teda na výživnom, a osobnej starostlivosti o dieťa, súd by nemal klásť žiadne ďalšie prekážky a štát by nemal klásť žiadne ďalšie prekážky dospelým ľuďom, ktorí sa chcú slušne rozviesť, a mal by ich v tomto prípade rozviesť. Chcel by som všetkých, ktorí aspoň sčasti môžu pochybovať o tomto návrhu zákona, na to upozorniť, pretože jedna najčastejšia výhrada, ktorú pri diskusiách počúvame, je, že takýto rozvod, ktorý, samozrejme, je rýchlejší, menej stresujúci, a to je ten účel toho rozvodu, by nemusel byť v súlade so záujmom maloletých detí. Pre takúto argumentáciu si, vážené panie poslankyne, páni poslanci, dovolím citovať navrhovaný § 23 ods. 4: „Ak podmienky pre schválenie rodičovskej dohody podľa odseku 3 nebudú splnené, pretože súd bude mať za to, že nie je v záujme maloletých detí, návrh na rozvod manželstva prejedná ako návrh podaný podľa § 22.“ Teda, ak nebude dohoda v záujme maloletých detí, nepôjde sa týmto zrýchleným konaním, ale prejedná sa to ako klasický návrh na rozvod. Toto ustanovenie zabezpečuje, že rozvod manželov dohodou bude vykonaný len v prípade, ak predmetná dohoda, jedna z  nich, teda dohoda o starostlivosti o dieťa a výživnom, bude v súlade so záujmom maloletých detí. Je to najzávažnejšia poistka, ktorá pri rozvode dohodou nepochybne nesmie chýbať a v tomto návrhu zákona v žiadnom prípade ani nechýba. Súd teda bude vždy zisťovať, či sú splnené podmienky konania a či dohoda o úprave výkonu rodičovských práv je v súlade so záujmom maloletých detí. Vážené panie poslankyne, páni poslanci, predmetný návrh zákona nemá podľa predkladateľov dopad na štátny rozpočet. Myslíme si, naopak, že jeho dopad bude nepriamo, ale určite pozitívny. Prichádzajú ďalšie konania, ktoré nasledujú po rozvode manželstva. Hrozí, že v prípade, ak sa manželia poriadne nedohodnú, hrozí aj nasledujúce konanie, či už ide o zvýšenie výživného, pokiaľ ho považuje jeden z manželov za nedostatočné, a, samozrejme, niekoľko rokov trvajúce konania o vysporiadaní bezpodielového spoluvlastníctva manželov, nehovoriac o tom, že spoločný nájom bytu aj po rozvode manželstva je naozaj skutočným a obzvlášť častým problémom. V prípade, ak dá štát zákonom možnosť rozvádzajúcim sa manželom dohodnúť na týchto veciach a manželstvo bez akýchkoľvek konfliktov v prípade dohody rozvedie, štát naozaj ušetrí aj personálne, materiálne a finančné kapacity aj pri ďalších konaniach, ktoré po rozvode manželstva by mali nasledovať a by mali hroziť. Z uvedeného dôvodu si myslíme, že tento návrh zákona je opodstatnený a určite je potrebné posunúť ho do druhého čítania. Prosím o jeho podporu a o možnosť odbornej diskusie v jednotlivých výboroch. Nazdávame sa, že trendy v spoločnosti došli až tak ďaleko, že zákonodarca by mal na tieto trendy reagovať aj zákonnou úpravou. Prosím o podporu tohto zákona. Ďakujem pekne.